**מחנכים יקרים,**

**"היכולת לחלק ולנצל את הזמן בחוכמה היא הכל"** (לי איאקוקה)

ארגון נכון של חומר הלימוד, חלוקת הזמן ותכנון הלמידה, עשויים לסייע לתלמידים (וגם לנו) להיערך באופן מיטבי לקראת הבחינות.

בידיכם המחנכים, הרואים את התלמידים בראייה כוללת של כל מקצועות הלימוד, לסייע לתלמידים להתארגן, להיערך לקראת הבחינות ולסייע להם להצליח.

**איך עושים את זה?**

**שלב ראשון – בניית שלד ראשוני:**

1. הכניסו לטבלה את מועדי כל בחינות הבגרות
2. הכניסו לטבלה את כל מועדי המתכונות
3. הגדירו יום לפני בגרות/מתכונת כיום חזרה ותרגול

(מצ"ב דוגמה)

את בניית השלד הראשוני אתם, כמחנכים, יכולים להגדיר מראש ואת השלב השני, שלב חלוקת השעות, יש להתאים באופן אישי לכל תלמיד ותלמיד בשיח אישי בהתאם לצרכיו - יש לבדוק עם כל תלמיד, כמה שעות הוא יכול להשקיע, מתי ובאילו מקצועות. חשוב, בשיעור החינוך, להציג את הכלי לתלמידים ולהסביר את מטרתו ומשמעותו עבור כל אחד ואחד מהם.

**שלב שני – חלוקת השעות:**

1. בימים הנותרים בין הבגרויות והמתכונות, הקציבו 2-3 שעות ללמידה אחר הצהריים (אישי לכל תלמיד).
2. בשלב זה יש להתחשב גם בתגבורים שיש לתלמיד בסוף יום הלימודים, שעת סיום הלימודים וכדומה.
3. אין חובה שכל 2-3 השעות יוקצבו למקצוע אחד. לעתים, יקל על התלמיד לחלק את השעות הללו לנושאים. למשל שעה וחצי על נושא אחד ושעה וחצי על נושא אחר או חלוקה למנות קטנות של חצי שעה - החלוקה הפנימית של השעות עשויה לסייע לבעלי בעיות קשב.

**שלב שלישי – תכנים:**

לאחר בניית השלד הראשוני וחלוקת השעות ותחומי הדעת לכל תלמיד ותלמיד, יש להגדיר את הנושאים, בסיוע המורה המקצועי, לכל אחד מפרקי הזמן.

רצוי להכין את הדף עצמו ואת החלוקה לנושאים עם המורה המקצועי בכל מקצוע, מאחר והוא זה היודע מה הם בדיוק הנושאים הכי חשובים והכי "שווים" ללמידה.

לאחר הגדרת התכנים, הנחו את התלמידים להכין דף ניווט ללמידה ובו יבדקו ויסמנו:

* יש לי את כל החומר
* קראתי את הסיכומים שלי על הנושא
* סיכמתי את הנושא
* בדקתי שאני יודע (עניתי על שאלות / אני יודע לדבר בעל-פה את החומר)

(מצ"ב דוגמה)

זכרו**, ארגון החומר** לתלמידים, במיוחד בתקופת הבחינות, מסייע לתלמידים להתארגן מול חומר הלמידה. כל תלמיד יכול לראות באופן מדיד ומוחשי, כמה למד, מה למד ומה עוד נותר לו ללמוד. כל אלו מסייעים ביצירת **מוטיבציה** ללמידה והופכים את המשימה לבת ביצוע.

**בהצלחה רבה,**

שרית חדד

יועצת ארגונית-פדגוגית

מנהלת תכנית "שערים לבגרות" – כי"ח